דוד טרבס

דוד טרבס (28 ביוני 1930 – 28 ביולי 2014) היה פיזיקאי ומהנדס ישראלי ופרופסור בפקולטה לפיזיקה במכון ויצמן למדע. היה מומחה לחקר המגנטיות והתקנים מגנטיים, ונמנה עם מייסדי המחלקה לאלקטרוניקה במכון. חתן פרס ביטחון ישראל וחבר כבוד ב-IEEE.

== ראשית חייו ==
דוד טרבס נולד במילאנו שבאיטליה,<ref></ref> הצעיר מבין שלושת בניהם של מרים (אירמה) לבית רוזנברג<ref></ref> וד"ר מרדכי (מרצ'לו) טרבס,<ref></ref> שהיו ציונים ואמידים.<ref name=":0"></ref>

הוא ומשפחתו עלו לארץ ישראל בשנת 1939<ref name=":1"></ref> והתיישבו במושבה רחובות. שלושת האחים לחמו במלחמת העצמאות. שני אחיו, יורם (הוגו) וזכריה "במבינו", נפלו בקרבות: יורם בשיירת חולדה<ref name=":0" /> וזכריה בפלוג'ה.<ref name=":2"></ref> דוד אף הוא נפצע במלחמה באופן קשה מאוד.<ref name=":1" />

על שם יורם וזכריה נקרא רחוב "האחים טרבס" בעיר רחובות. כמו כן, לאחר מותו של יורם, שהיה מתלמידי יואל רקח באוניברסיטה העברית בירושלים, יצא הספר "מכניקה אנליטית" המבוסס על רשימות מהרצאותיו של רקח.<ref></ref> את הספר כתב עם חברו ישראל גרינפלד, שנפל אף הוא במלחמה. אביהם של האחים טרבס עבד במכון ויצמן למדע,<ref></ref> והאם זכתה לימים באות יקירת העיר רחובות.<ref></ref>

== דרכו האקדמית ==
לאחר המלחמה, בשנים 1958–1950, רכש טרבס את השכלתו בפקולטה להנדסת אלקטרוניקה בטכניון.<ref name=":1" /> החל מ-1953 החל להשתלם ולעבוד כעוזר מחקר במכון ויצמן למדע, שם ביצע בפועל את מחקרו במהלך התואר השני. את התואר השני ביצע בהנחיית פרנץ אולנדורף ואפרים פריי ואת התואר השלישי בהנחיית פריי, לצד אהרון הירש. עבודת הדוקטורט שלו נשאה את הכותרת "אינטראקציה של שדות מגנטיים ניצבים".<ref></ref> באותן שנים גם פעל רבות לצד שמואל שטריקמן.

ב-1962 הצטרף לסגל המחלקה לאלקטרוניקה במכון ויצמן, ב-1966 מונה לפרופסור חבר<ref></ref> וב-1968 לפרופסור מן המניין.<ref></ref> בשנים 1977–1987 כיהן כראש המחלקה. בשנותיו במכון עסק בחקר תהליכים מגנטיים הפיכים, אנליזה מיקרו-מגנטית, ובפיתוח סרטים מגנטיים וזכרונות מגנטו-אופטיים. עבודותיו אלה הפכו אותו לבעל שם עולמי בתחומו.<ref name=":1" /> בנוסף, תרם רבות לחקר לייזרים, אנטנות ומערכות תקשורת שהיו בעלות חשיבות לתעשייה הביטחונית ולצה"ל, ועל פועלו זכה בפרס ביטחון ישראל.<ref name=":1" />

היה מחברם של כ-100 מאמרים שפורסמו בעיתונות המדעית, ונרשמו על שמו כ-100 פטנטים.<ref name=":1" /> עם תלמידיו לאורך השנים נמנים ד"ר משה רשפון ופרופ' ישראל בר-יוסף ממכון ויצמן למדע,<ref></ref> פרופ' עמוס הרדי מאוניברסיטת תל אביב, פרופ' עלי לוין ממכללת אפקה וד"ר עודד ברכוז.<ref></ref>

== דרכו בתעשייה ==
בשלהי שנות ה-80 עזב טרבס את מכון ויצמן ועבר לפאלו אלטו שבקליפורניה. הוא הצטרף לחברת.Komag Inc, שם הוביל צוות שהתמקד בפיתוח חומרים מגנטו-אופטיים, דיסקים לאגירת מידע ממוחשב, וכלים לבקרה אוטומטית אופטית של שכבות דקות, שהיו מתקדמים ביותר בזמנם.<ref name=":1" />

== חיים אישיים ==
טרבס היה נשוי לנחמה (לבית קנצ'וק) עד לפטירתה ב-2013.<ref name=":3"></ref> הם היו הורים לשלושה בנים וסבים לנכדים, ובעת שהותם בישראל התגוררו בכפר סבא.<ref name=":3" />

הלך לעולמו ביולי 2014 ונטמן בבית העלמין ברחובות.<ref></ref>

== פרסים והוקרה ==
* פרס ביטחון ישראל
* חבר כבוד ב-IEEE, אגודת מהנדסי החשמל האמריקאית (1976)<ref></ref>

== מאמרים נבחרים ==
<div style="direction: ltr;">
* Shtrikman, S., & Treves, D. (1959). The coercive force and rotational hysteresis of elongated ferromagnetic particles. Journal de Physique et le Radium, 20(2-3), 286-289.
* Frei, E. H., Shtrikman, S., & Treves, D. (1959). Method of measuring the distribution of the easy axes of uniaxial ferromagnetics. Journal of Applied Physics, 30(3), 443.
* Eibschütz, M., Shtrikman, S., & Treves, D. (1967). Mössbauer studies of Fe 57 in orthoferrites. Physical review, 156(2), 562.
* Sahar, E., & Treves, D. (1977). Excited singlet-state absorption in dyes and their effect on dye lasers. IEEE Journal of quantum electronics, 13(12), 962-967.
* Perlmutter, P., Shtrikman, S., & Treves, D. (1985). Electric surface current model for the analysis of microstrip antennas with application to rectangular elements. IEEE Transactions on Antennas and Propagation, 33(3), 301-311.
</div>

== הערות שוליים ==

קטגוריה:פיזיקאים ישראלים
קטגוריה:מהנדסים ישראלים
קטגוריה:כפר סבא: אישים
קטגוריה:בוגרי הטכניון - מכון טכנולוגי לישראל
קטגוריה:בעלי תואר דוקטור מהטכניון - מכון טכנולוגי לישראל
קטגוריה:סגל מכון ויצמן למדע: פיזיקה
קטגוריה:זוכי פרס ביטחון ישראל
קטגוריה:ישראלים ילידי איטליה
קטגוריה:ישראלים שנולדו ב-1939
קטגוריה:ישראלים שנפטרו ב-2014